Pyörällä punaisia päin ajaminen tuomittiin useammin kuin kävely punaisia päin. Kuva: Tiina Wallin

Suomalaisjalankulkijat noudattavat punaisia valoja kohtalaisen hyvin. Liikenneturvan seurannoissa selvisi, että 85 prosenttia jalan kulkevista pysähtyy punaisiin valoihin.

Liikenneturvan teettämä tutkimus puolestaan kertoi, että puolet suomalaisista pitää punaista päin kävelyä vakavana liikennerikkomuksena. Pyörällä punaisia päin ajamisen tuomitsi hieman useampi, ja autoilijoiden valo-ohjauksen rikkomista piti vakavana tai erittäin vakavana lähes 80 prosenttia vastaajista.

Valtaosa suomalaisista noudattaa siis valo-ohjausta, eikä noudattamattomienkaan kohdalla kyse ole tietämättömyydestä.

- Kiire, koiranilma, kännykän katselu tai muu tarkkaavaisuuden herpaantuminen voivat olla punaista päin kulun taustalla. Toki syynä voi olla myös silkka piittaamattomuus tai tilanne, jossa autoja ei tule ja tyhjä tie koetaan vaarattomaksi, Liikenneturvan yhteyspäällikkö Leena Piippa sanoi tiedotteessa.

Kysely paljasti, että osalla suomalaisista on vääriä käsityksiä liikennevaloihin liittyen. Vastaajista viidennes luuli, ettei tietä saa ylittää, jos jalankulkija ei ehdi tien yli vihreän valon aikana.

- Jos kulkeminen on hitaampaa esimerkiksi iän tai sairauden takia, ei valoristeyksiä kannata kuitenkaan vieroksua. Vihreän valon palaessa tietä saa lähteä ylittämään, vaikka väri vaihtuisikin kesken matkan, Piippa muistuttaa.

Piippa sanoo kuitenkin, että vihreästä valosta huolimatta jalankulkijan on aina tärkeää tarkistaa molemmat suunnat.

Tutkimuksen toteutti Kantar TNS Gallup ja siihen vastasi reilu tuhat ihmistä, joista autoilevia oli 79 prosenttia.